Tatoeba sentences — language code: ina
Le digrapho -ch representa frequentemente le sono de -sh in anglese {English} e es rescribite como -sh; p.ex. choc (sh-).
Le combination -gi sovente representa le sono de -z in anglese {azure} e es rescribite como -j; p.ex. avantagiose (-ajo-).
Le -g simple ha iste sono e ergo es rescribite assi in le suffixo -age; p.ex. avantage (-aje).
Pro cambios orthographic in derivation, vide §137.
“Vocabulos hospite” non-assimilate, i.e. parolas foranee o prestate le quales es identificate in le Interlingua-English Dictionary quanto a lor origine, retene le pronunciation e orthographia del lingua original.
Le signos diacritic original es omittite quando le orthographia simplificate resultante suffice pro suggerer le pronunciation intendite; p.ex. defaite pro francese {défaite}, sed kümmel como in germano.
Le desinentia plural non cambia le accento original del parola.
Adjectivos e substantivos con desinentias in -le, -ne, e -re precedite per un vocal ha le accento super le tertie syllaba ab le fin; p.ex. frágile, órdine, témpore.
In parolas formate con le suffixos -ic, -ica, -ico, -ido, -ula, e -ulo le accento cade super le syllaba que precede le suffixo.
Le suffixos -ific e -ifico es accentuate super le prime -i.
Deviationes ab iste systema de accento es coperite in le Interlingua-English Dictionary per rescriber con signos de accento.
Le majoritate de iste deviationes pote esser coperite per regulas descriptive additional.
Per exemplo, le suffixos -issim, -esim, -ifer, e -olog es accentuate super le prime vocal.
Le suffixos -ia e -eria, in tanto que illos corresponde al anglese {-y} e {-ery}, es accentuate super le vocal -i; etc.
Parolas sin un consonante o sin un vocal ante le ultime consonante es accentuate per necessitate super le prime vocal; p.ex. ío, vía, e certe formas de tempore presente, como strúe, créa, etc.
Sed cónstrue, prócrea, etc. e etiam dimínue, substítue, etc. seque le regula standard e ha le accento super le vocal ante le ultime consonante.
Le effortio involvite in acquirer un accentuation non-familiar pro un parola alteremente familiar pare sovente exaggerate.
Isto, naturalmente, non implica que parolas de Interlingua pote esser accentuate completemente al hasardo, sed que un parola como kilometro remane le mesme parola international si habitos native causa que un parlator lo accentua super le secunde o super le tertie syllaba.
Habitos native pote equalmente esser permittite prevaler in questiones de intonation, duration de sonos, e simile.
Es suggerite, nonobstante, que le sequentia de un vocal final e un vocal initial, ambes non accentuate e non separate per un pausa in intonation, es pronunciate como un syllaba combinate glissante; p.ex. le alte Ural, quasi como si illo habeva le quatro syllabas le-ál-teu-rál.
Le syllabation seque le pronunciation.
Consonantes singule, excepte -x, pertine al syllaba sequente.
Gruppos de consonantes es dividite, sed -l e -r non debe esser separate de precedente -b, -c, -ch, -f, -g, -p, -ph, -t, -th, e -v.
Le combinationes -qu, -gu, e -su se comporta como consonantes singule.